**Rezultatele celei de-a II-a ședințe de experți**

**privind investițiile în energia durabilă,**

**eficiență energetică în transport și managementul deșeurilor**

**în municipiul Chișinău**

Primăria municipiului Chişinău informează că, la data de 08 mai curent, sub egida municipalităţii s-a desfăşurat o nouă reuniune a Consiliului Consultativ de experți, organ municipal de expertiză şi consultanţă, învestit cu dreptul de a controla şi acorda asistenţă calificată pe probleme de dezvoltare a energiei durabile și a cîtorva domenii intersectoriale relevante și importante.

În cadrul şedinţei au participat peste 20 de membri, participanţii au reiterat importanţa creării Consiliului Consultativ de experţi şi implicarea activă a acestora în procesul decizional, asigurînd sustenabilitate şi transparenţă în orice acţiune.

 Pe ordinea de zi a ședinței au fost incluse spre discuții mai multe subiecte importante, problemele stringente ale orașului și identificarea căilor de soluționare ale acestora, cît și unele aspecte tehnico-logistice de viitor, inclusiv workshop-uri, brainstorming de idei și alte soluţii de creare a unui nucleu calitativ de expertiză oferit pentru Primăria municipiului Chișinău, la necesitățile stringente ale cetăţenilor.

 În scopul dezvoltării sectorului energetic, s-a propus instituirea Consiliului Consultativ de experţi, divizat pe 5 grupuri de lucru, după cum urmează: a. grupul de lucru pe eficiența energetică în clădirile publice și rezidențiale, b. grupul de lucru pe eficiența energetică în transportul public, c. grupul de lucru pe eficiența energetică în sectorul industrial d. grupul de lucru pe eficiența energetică și valorificarea deșeurilor e. grupul de lucru pe eficiența energetică și inovații.

Membrii grupului de lucru şi-au exprimat punctul de vedere privind funcţionalitatea unui Consiliul Consultativ de experţi de pe lîngă Primăria municipiului Chișinău, venind cu propuneri adiţionale privind modul de organizare al acestuia. Totodată, s-au pus în discuţie şi grupurile de lucru care urmează să fie aprobate, la acest capitol participanţii şi-au exprimat acordul unanim şi susţinerea.

În acelaşi timp, a fost scos în evidenţă şi cadrul legislativ, dar și organizatoric necesar pentru eliminarea barierelor și crearea condițiilor favorabile promovării sectorului energetic la nivel local, elaborarea reformei instituționale a PMC, fiind prezentat cel mai optimal model pentru dezvoltarea sectorului, pentru a spori numărul investițiilor în energia durabilă și a managementului proiectelor pentru mun. Chișinău.

Membrii grupului de lucru au înaintat și examinat propuneri vizavi de modificarea regulamentului care va sta la baza Consiliului Consultativ, venind cu propuneri de îmbunătățire pentru varianta finală.

Totodată la ședință, au fost păreri împărţite în jurul subiectului indicatorilor de apreciere și evaluare a calității de expert pe domeniile menționate și de membru deplin al Consiliului.

Cît ține de reforma instituțională internă, trebuie menționat faptul ca au fost analizate mai multe modele de succes din țările cu situații similare privind dezvoltarea sectorului energiei, țări cum ar fi: Ucraina, Lituania, Letonia, Danemarca, România. Experții au propus spre analiză un model practic și clasic de reorganizare a unui Departament general, reieșind din recomandările Ministerului de economie și infrastructură şi a tuturor prevederilor legale cu referință la dezvoltarea durabilă și eficiență energetică.

Dl. Ilie Ceban, viceprimarul de ramură, a prezidat ședința și a menționat despre obiectivele de bază propuse de către Administrația publică locală reieşind din situația actuală, problemele și factorii care au impus această iniţiativă. Pentru dezvoltarea şi implementarea soluțiilor eficiente, care să asigure un mecanism îndreptat spre servicii calitative, se impune cu necesitate realizarea unor acţiuni constructive și necesitatea implicării transparente.

Serghei Bejenari, șeful Serviciului investiții, energie și mediu a menționat desfășurat obligativitatea aplicării Legii nr. 139/2018 cu privire la eficiența energetică la nivelul administrației publice locale din Chișinău, care prevede expres obligativitatea organizării, coordonării și atragerii investițiilor în sectorul energetic de către APL, cu opțiunea de sub-contractare a seviciilor suplimentere de management și implementare de către experți și servicii specializate. Totodată, a menționat despre etapele care au fost parcurse până la momentul de față și despre o listă de acțiuni trecută în agendă, pentru toată perioada lunii mai până la organizarea celei de-a treia ședințe plenare.

Suportul din partea consiliului consultativ va asigura realizarea unui studiu de fezabilitate și va furniza soluții necesare pentru asigurarea reformei instituționale privind sectorul energiei.

De menționat, că Consiliul Consultativ de experți, este conceput din experți de profil (reprezentanți din cadrul societății civile, mediului academic, parteneri de dezvoltare, mediului de afaceri, servicii municipale,), care să poată oferi o analiză calitativă și cantitativă asupra anumitor probleme concrete, ale municipiului Chișinău și care vor putea fi analizate și luate în considerație de către autoritățile locale, printr-o platformă durabilă și consolidată de dialog.

Primăria municipiului Chișinău își propune ca până la următoarea ședință să stabilească criteriile și metodologia de evaluare pentru calitatea de expert și membru al Consiliului, cît și un șir de amendamente de îmbunătățire a regulilor de lucru în cadrul celor 5 grupuri de lucru formate și aprobate de comun acord.

Amintim că inițiativa de reformă și creare instituționalizată a unui Consiliu colegial de experți de pe lîngă Primăria municipiului Chișinău, a fost înițiată începînd cu anul 2018, odată cu aprobarea iniţiativei de devenire a capitalei: un oraș verde și inteligent (green city and smart city) iar acțiunile de implementare au demarat în anul curent.